Številka: 0103-524/2014/2

Datum: 5.9.2014

Zadeva: Predmet vračila na podlagi 3. a člena ZSPJS in odpoved vračilu premalo

izplačanih plač

Spoštovani,

v nadaljevanju odgovarjamo na vaša vprašanja v zvezi z izvajanjem 3. a člena ZSPJS-S:

**1. Javni uslužbenki ste ob sklenitvi pogodbe o zaposlitvi neupravičeno priznali položajni dodatek, ki je bil z aneksom ukinjen. Ali se v navedenem primeru  šteje, da je bila javni uslužbenki do sklenitve aneksa preveč izplačana plača?**

Predmet vračila na podlagi 3. a člena ZSPJS je osnovna plača, dodatki, del plače za delovno uspešnost in nadomestila plače v breme delodajalca.

V kolikor je javna uslužbenka prejemala položajni dodatek do katerega ni bila upravičena, mora delodajalec postopati skladno s 3. a členom ZSPJS, saj ta velja tudi v primeru neupravičeno izplačanih dodatkov.

**2. Javna uslužbenka je bila napačno uvrščena v plačni razred in je prejemala previsoko plačo, kar se je z aneksom odpravilo. Ali se v navedenem primeru šteje, da je bila javni uslužbenki preveč izplačana plača in je potrebno vračilo?**

Kot je že pojasnjeno v zgornjem odgovoru, je potrebno postopati skladno z določbo 3. a člena ZSPJS tudi v primeru, ko je javna uslužbenka prejemala previsoko osnovno plačo.

**3. Pred prevedbo je bil pogoj za zasedbo delovnega mesta ali univerzitetna izobrazba ali visoka strokovna šola. Ob prevedbi v nov plačni sistem se je to delovno mesto uvrstilo v tarifni razred VII/2. Ker je imela javna uslužbenka doseženo visokošolsko izobrazbo, se ji je plačni razred zmanjšal za 2 plačna razreda. Javna uslužbenka je bila na podlagi sprejetih sprememb pravilnika o organizaciji in sistemizaciji prerazporejena na drugo delovno mesto, za katerega izpolnjuje pogoje. Ali se tudi v tem primeru šteje, da je uslužbenka v obdobju, ko je bila razporejena na delovno mesto, za katero ni izpolnjevala pogojev, do prerazporeditve na drugo delovno mesto prejemala preveč izplačano plačo?**

Če je bila javna uslužbenka razporejena na delovno mesto, za katero ni izpolnjevala pogojev, delo pa je na tem delovnem mestu dejansko opravljala (in je imela v skladu s 14. členom ZSPJS določen odbitek 2 plačnih razredov), plač, ki jih je prejela za opravljeno delo na delovnem mestu, za katerega sicer ni izpolnjevala pogojev, ne vrača.

**4. Javni uslužbenki se napačno niso prenašali doseženi plačni razredi napredovanj na prejšnjem delovnem mestu. Z javno uslužbenko ste sklenili aneks k pogodbi o zaposlitvi, s katerim ste ji pravilno določili plačni razred. Pravici do poračuna plače se je javna uslužbenka pisno, na lastno pobudo, odrekla. Ali je v navedenem primeru potrebno opraviti poračun plače do sklenitve aneksa?**

Če delodajalec ugotovi, da je bila javnemu uslužbencu izplačala nižja plača, kot bi mu pripadala, mora postopati skladno z drugim odstavkom 3. a člena ZSPJS - povrniti razliko z zakonitimi zamudnimi obrestmi med izplačano in zakonito določeno plačo s prvim izplačilom plače po ugotovitvi nastale nezakonitosti. Delodajalec pa ne vrne razlike v plači za zastarane terjatve. Več o tem: Izplačilo premalo izplačanih plač javnim uslužbencem:

<http://www.mnz.gov.si/si/javni_sektor_in_lokalna_samouprava/place_v_javnem_sektorju/izvajanje_3a_clena_zspjs/>

Upoštevaje ZSPJS, predpise in druge akte, izdane na njihovi podlagi ter kolektivne pogodbe, v javnem sektorju ni mogoče določiti plače v drugačni višini, kot je določena s predhodno navedenimi predpisi in kolektivnimi pogodbami. Glede na navedeno ni mogoče niti znižati niti zvišati bruto plače na podlagi dogovora med delodajalcem in javnim uslužbencem, saj je bruto plača v javnem sektorju pravica, ki je določena s predpisi, drugimi akti in kolektivnimi pogodbami v javnem sektorju in ni predmet dogovora med delodajalcem in javnim uslužbencem. Iz obrazloženega izhaja, da se javni uslužbenec tudi ne more veljavno pisno odpovedati pravici do poračuna premalo izplačanih plač.

S spoštovanjem,

 **Mojca RAMŠAK PEŠEC**

 **GENERALNA DIREKTORICA**

Poslano:

- naslov